1994-yilda davlat tasarrufidan chiqarish va xususiylashtirishning mintaqaviy dasturlari to‘g‘risida

O‘zbekiston Respublikasi Prezidentining “O‘zbekiston Respublikasida mulkni davlat tasarrufidan chiqarish va xususiylashtirishning ustuvor yo‘nalishlari to‘g‘risida” 1994-yil 15-martdagi Farmoniga va O‘zbekiston Respublikasi Vazirlar Mahkamasining xususiylashtirish jarayonlarini chuqurlashtirishga oid tadbirlar rejasiga muvofiq Vazirlar Mahkamasi qaror qiladi:
 1. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan O‘zbekiston Respublikasi Davlat mulki qo‘mitasining hududiy boshqarmalari bilan birgalikda davlat tasarrufidan chiqarish va xususiylashtirishning mintaqaviy dasturlari ishlab chiqilganligi ma’lumot uchun qabul qilinsin.
 2. 1994-yilda hududiy va tarmoqlar miqyoslarida davlat tasarrufidan chiqarish va xususiylashtirish obyektlari ro‘yxati 1 — 5 ilovalarga* muvofiq tasdiqlansin.
 3. O‘zbekiston Respublikasi Davlat mulki qo‘mitasiga zaruriyat bo‘lganda davlat tasarrufidan chiqarish va xususiylashtirishning mintaqaviy dasturlariga qo‘shimchalar va o‘zgartirishlar kiritish to‘g‘risida belgilangan tartibda qarorlar qabul qilishga ruxsat etilsin.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar, korxonalar, konsernlar, uyushmalar, ittifoqlar mazkur qaror 2-bandining belgilangan muddatlarda bajarilishini ta’minlasinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining tegishli o‘rinbosarlari zimmasiga yuklansin.